CELEX: 52015PC0237
Language: el
Date: 2015-05-27
Title: Πρόταση EKTEΛΕΣΤΙΚΗ ΑΠΟΦΑΣΗ ΤΟΥ ΣΥΜΒΟΥΛΙΟΥ σχετικά με την τροποποίηση της εκτελεστικής απόφασης 2013/463/ΕΕ για την έγκριση προγράμματος μακροοικονομικής σταθερότητας για την Κύπρο

ΕΥΡΩΠΑΪΚΗ ΕΠΙΤΡΟΠΗ
            ?????????, 27.5.2015
            COM(2015) 237 final
            2015/0122(NLE)
            Πρόταση
            EKTEΛΕΣΤΙΚΗ ΑΠΟΦΑΣΗ ΤΟΥ ΣΥΜΒΟΥΛΙΟΥ
            σχετικά με την τροποποίηση της εκτελεστικής απόφασης 2013/463/ΕΕ για την έγκριση προγράμματος μακροοικονομικής σταθερότητας για την Κύπρο 
            
               
         
         
            
               ΑΙΤΙΟΛΟΓΙΚΗ ΕΚΘΕΣΗ
            
            
               Στις 25 Ιουνίου 2012, η Κύπρος υπέβαλε αίτηση χρηματοδοτικής συνδρομής από τον Ευρωπαϊκό Μηχανισμό Σταθερότητας (ΕΜΣ). Στις 25 Απριλίου 2013, το Συμβούλιο αποφάσισε (απόφαση 2013/236/ΕΕ του Συμβουλίου) ότι η Κύπρος πρέπει να εφαρμόσει αυστηρά ένα πρόγραμμα μακροοικονομικής προσαρμογής, το οποίο να καλύπτει τους συγκεκριμένους κινδύνους που προέρχονται από την Κύπρο για τη χρηματοπιστωτική σταθερότητα της ζώνης του ευρώ και να αποσκοπεί στην ταχεία αποκατάσταση μιας υγιούς και βιώσιμης οικονομικής και χρηματοπιστωτικής κατάστασης στην Κύπρο. Μετά την έναρξη ισχύος του κανονισμού (ΕΕ) αριθ. 472/2013, η απόφαση 2013/236/ΕΕ του Συμβουλίου αντικαταστάθηκε με την εκτελεστική απόφαση 2013/463/ΕΕ. 
            
            
               Στις 24 Απριλίου 2013, το διοικητικό συμβούλιο του ΕΜΣ αποφάσισε την καταρχήν χορήγηση στήριξης σταθερότητας στην Κύπρο και ενέκρινε το μνημόνιο συναντίληψης για τους ειδικούς όρους της οικονομικής πολιτικής (εφεξής «ΜΣ») και την υπογραφή του από την Επιτροπή εξ ονόματος του ΕΜΣ. Στις 8 Μαΐου 2013, το συμβούλιο διευθυντών του ΕΜΣ ενέκρινε τη συμφωνία διευκόλυνσης χρηματοδοτικής συνδρομής. Το τριετές πρόγραμμα καλύπτει την περίοδο από τα μέσα του 2013 έως τις 31 Μαρτίου 2016.
            
            
               Το πρόγραμμα μακροοικονομικής προσαρμογής αποσκοπεί στην αποκατάσταση της εμπιστοσύνης της χρηματοπιστωτικής αγοράς, την αποκατάσταση υγιών μακροοικονομικών μεγεθών και τη διασφάλιση της δυνατότητας να επανέλθει η οικονομία σε φάση βιώσιμης ανάπτυξης. Για την επίτευξη των εν λόγω στόχων, το πρόγραμμα βασίζεται σε τρεις πυλώνες. Ο πρώτος πυλώνας συνίσταται σε μια στρατηγική για τον χρηματοπιστωτικό τομέα βασισμένη στην αναδιάρθρωση και τη μείωση του μεγέθους των χρηματοπιστωτικών ιδρυμάτων, καθώς και στην ενίσχυση της εποπτείας τους, με προσπάθειες για την αντιμετώπιση των ελλείψεων κεφαλαίου και ρευστότητας. Ο δεύτερος πυλώνας συνίσταται σε μια φιλόδοξη στρατηγική δημοσιονομικής εξυγίανσης, βασιζόμενη στις προσπάθειες εξυγίανσης που είχαν ξεκινήσει το 2012, ιδίως μέσω μέτρων για τη μείωση των τρεχουσών πρωτογενών δαπανών, την αύξηση των εσόδων του κράτους, τη βελτίωση της λειτουργίας του δημόσιου τομέα και τη διατήρηση της δημοσιονομικής εξυγίανσης μεσοπρόθεσμα. Στόχος είναι να διορθωθεί το υπερβολικό έλλειμμα γενικής κυβέρνησης και να τεθεί ο δείκτης του ακαθάριστου δημόσιου χρέους προς το ΑΕΠ σε σταθερή πτωτική πορεία μεσοπρόθεσμα. Οι αρχές είναι αποφασισμένες να μειώσουν το έλλειμμα σε ποσοστό κάτω από το 3% του ΑΕΠ μέχρι το 2016. Θα πρέπει να εξασφαλιστεί η ορθή εφαρμογή των διαρθρωτικών και άλλων ταμείων της ΕΕ καθώς και των πολιτικών πρωτοβουλιών της ΕΕ, με στόχο την ενίσχυση της απασχόλησης και της ανάπτυξης. Αυτό θα συμβάλει στη μακροπρόθεσμη αναπτυξιακή πορεία της Κύπρου. Ο τρίτος πυλώνας συνίσταται σε ένα φιλόδοξο πρόγραμμα διαρθρωτικών μεταρρυθμίσεων με σκοπό τη στήριξη της ανταγωνιστικότητας και της βιώσιμης και ισόρροπης ανάπτυξης, σύμφωνα με τις ειδικές συστάσεις ανά χώρα που απευθύνθηκαν στην Κύπρο το 2012, και την διόρθωση των μακροοικονομικών ανισορροπιών. Με γνώμονα τη σύσταση της 22ας Απριλίου 2013 του Συμβουλίου για τη θέσπιση εγγυήσεων για τη νεολαία
                  1
               , θα πρέπει να αυξηθούν οι ευκαιρίες για τους νέους και να βελτιωθούν οι προοπτικές απασχολησιμότητάς τους. 
            
            
               Σύμφωνα με το άρθρο 1 παράγραφος 2 της εκτελεστικής απόφασης 2013/463/ΕΕ, η Επιτροπή, σε συνεργασία με την ΕΚΤ και, κατά περίπτωση, με το ΔΝΤ, προέβη στην έκτη επανεξέταση για να αξιολογήσει την πρόοδο της εφαρμογής των συμφωνηθέντων μέτρων, καθώς και την αποτελεσματικότητα και την κοινωνική και οικονομική επίπτωσή τους. Αποτέλεσμα αυτού ήταν να συμφωνηθεί η επικαιροποίηση του ΜΣ σε επίπεδο υπηρεσιών στους τομείς της μεταρρύθμισης του χρηματοπιστωτικού τομέα, της δημοσιονομικής πολιτικής και των διαρθρωτικών μεταρρυθμίσεων. Όσον αφορά τον χρηματοπιστωτικό τομέα, μετά την πλήρη φιλελευθεροποίηση των εξωτερικών περιοριστικών μέτρων στις 6 Απριλίου 2015, οι αρχές δεσμεύτηκαν να συνεχίσουν να παρακολουθούν εκ του σύνεγγυς την κατάσταση ρευστότητας του τραπεζικού τομέα. Επιπλέον, το αναθεωρημένο ΜΣ απαιτεί τη λήψη πρόσθετων μέτρων για την αντιμετώπιση του χρέους των επιχειρήσεων και των νοικοκυριών και την περαιτέρω ενίσχυση του πλαισίου για μακροπρόθεσμη βιώσιμη αναδιάρθρωση του ιδιωτικού χρέους, συμπεριλαμβανομένων στόχων για την αναδιάρθρωση των μη εξυπηρετούμενων δανείων και μελέτης όσον αφορά τη στρατηγική αθέτηση υποχρεώσεων. Επιπλέον, απαιτούνται μέτρα για τη μεταρρύθμιση της εποπτείας του συνταξιοδοτικού συστήματος και των ασφαλίσεων. Όσον αφορά το νέο πλαίσιο αφερεγγυότητας και εκποιήσεων, το αναθεωρημένο ΜΣ απαιτεί οι αρχές να παρακολουθούν σε συνεχή βάση την εφαρμογή και τις επιδόσεις του πλαισίου και να διασφαλιστεί ότι στηρίζει τους στόχους και τις αρχές του και να θεσπίσουν τροποποιήσεις εάν χρειάζεται. Περιλαμβάνει επίσης δύο προαπαιτούμενες ενέργειες, συγκεκριμένα την υποβολή νομοθετικής πρότασης που θα επιτρέπει την πώληση δανείων, καθώς και νομοθετικής πρότασης που θα διασφαλίζει ότι οι εκδιδόμενοι τίτλοι ιδιοκτησίας μεταβιβάζονται χωρίς καθυστέρηση στους αγοραστές ακινήτων, παρέχοντας παράλληλα διασφαλίσεις έναντι των καταχρήσεων. 
            
            
               Όσον αφορά τη δημοσιονομική πολιτική, προκειμένου να συνάδει με τις δημοσιονομικές επιδόσεις του πρώτου τριμήνου του 2015, ο στόχος για το πρωτογενές ισοζύγιο του 2015 πρέπει να αναθεωρηθεί προς τα άνω σε πλεόνασμα ύψους τουλάχιστον 264 εκατ. ευρώ (1,5 % του ΑΕΠ) και ο στόχος για το πρωτογενές πλεόνασμα για την περίοδο 2016-2018 πρέπει να αναπροσαρμοστεί, ώστε να παραμείνει και αυτός σύμφωνος με την πορεία προσαρμογής που προβλέπεται στο Σύμφωνο Σταθερότητας και Ανάπτυξης. Στον τομέα των δημοσιονομικών-διαρθρωτικών και διαρθρωτικών μεταρρυθμίσεων, το αναθεωρημένο ΜΣ προβλέπει πλέον την εφαρμογή ενός εθνικού συστήματος υγείας (ΕΣΥ) έως το 2017. Στον τομέα της φορολογικής διοίκησης και της φορολογικής συμμόρφωσης, το ΜΣ προβλέπει τη θέση σε επιχειρησιακή λειτουργία μιας νέας ενοποιημένης φορολογικής αρχής με τη δημιουργία ενιαίας διαδικασίας καταχώρισης και την έκδοση νέου κώδικα φορολογικής διαδικασίας. Σχετικά με τη μεταρρύθμιση της δημόσιας διοίκησης, το αναθεωρημένο ΜΣ απαιτεί, μετά την οριζόντια επανεξέταση, τη θέσπιση, το 2015, ενός προγράμματος μεταρρυθμίσεων για την αντιμετώπιση του μηχανισμού καθορισμού μισθών, την εισαγωγή ενός νέου συστήματος αξιολόγησης και προαγωγής, και την ενίσχυση της κινητικότητας των εργαζομένων. Όσον αφορά τη μεταρρύθμιση του συστήματος πρόνοιας, το αναθεωρημένο ΜΣ προβλέπει την παρουσίαση ενός ενιαίου μητρώου παροχών , βάσει του οποίου η μονάδα παρακολούθησης θα ολοκληρώσει την έκθεση αξιολόγησης για τη μεταρρύθμιση του συστήματος πρόνοιας. Οι αρχές καλούνται επίσης να υποβάλουν προτάσεις για την εξυγίανση των παροχών αναπηρίας και των σπουδών. Όσον αφορά τη ρύθμιση της αγοράς κατοικίας, προβλέπονται περαιτέρω απαιτήσεις που αποσκοπούν στην ταχύτερη έκδοση τίτλων ιδιοκτησίας. Στον τομέα του τουρισμού, θα καταρτιστεί μελέτη που θα συμβάλει στην εθνική στρατηγική τουρισμού στο πλαίσιο του προγράμματος δράσης για την ανάπτυξη. Στον τομέα της ενέργειας, οι αρχές θα επιλέξουν την προτιμώμενη επιλογή για το ρυθμιστικό καθεστώς φυσικού αερίου και ηλεκτρικής ενέργειας και την οργάνωση της αγοράς σύμφωνα με τις εξελίξεις όσον αφορά τον διαχωρισμό της Αρχής Ηλεκτρισμού Κύπρου («ΑΗΚ»). 
            
            
               Η προτεινόμενη απόφαση θα διασφαλίσει την πλήρη συνέπεια μεταξύ του πλαισίου πολυμερούς εποπτείας της Ευρωπαϊκής Ένωσης που θεσπίσθηκε με τη Συνθήκη για τη λειτουργία της Ευρωπαϊκής Ένωσης (ΣΛΕΕ) και των όρων πολιτικής που διέπουν το πρόγραμμα οικονομικής προσαρμογής. Συγκεκριμένα, το άρθρο 10 του κανονισμού (ΕΕ) αριθ. 472/2013 ορίζει ότι πρέπει να τηρούνται με συνέπεια οι υποχρεώσεις υποβολής εκθέσεων και παρακολούθησης. 
            
            
               2015/0122 (NLE)
            
            
               Πρόταση
            
            
               EKTEΛΕΣΤΙΚΗ ΑΠΟΦΑΣΗ ΤΟΥ ΣΥΜΒΟΥΛΙΟΥ
            
            
               σχετικά με την τροποποίηση της εκτελεστικής απόφασης 2013/463/ΕΕ για την έγκριση προγράμματος μακροοικονομικής σταθερότητας για την Κύπρο 
            
            
               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης, 
            
            
               Έχοντας υπόψη τον κανονισμό (ΕΕ) αριθ. 472/2013 του Ευρωπαϊκού Κοινοβουλίου και του Συμβουλίου, της 21ης Μαΐου 2013, για την ενίσχυση της οικονομικής και δημοσιονομικής εποπτείας των κρατών μελών στη ζώνη του ευρώ τα οποία αντιμετωπίζουν ή απειλούνται με σοβαρές δυσκολίες αναφορικά με τη χρηματοοικονομική τους σταθερότητα
                  2
               , και ιδίως το άρθρο 7 παράγραφοι 2 και 5,
            
            
               Έχοντας υπόψη την πρόταση της Ευρωπαϊκής Επιτροπής,
            
            
               Εκτιμώντας τα ακόλουθα:
            
            
               (1)Ο κανονισμός (ΕΕ) αριθ. 472/2013 εφαρμόζεται στα κράτη μέλη που λάμβαναν ήδη χρηματοδοτική συνδρομή, συμπεριλαμβανομένης της συνδρομής από τον Ευρωπαϊκό Μηχανισμό Σταθερότητας (ΕΜΣ), όταν τέθηκε σε ισχύ ο κανονισμός.
            
            
               (2)Ο κανονισμός (ΕΕ) αριθ. 472/2013 καθορίζει τους κανόνες για την έγκριση του προγράμματος μακροοικονομικής προσαρμογής για τα κράτη μέλη που λαμβάνουν χρηματοδοτική συνδρομή, οι οποίοι πρέπει να είναι σύμφωνοι με τις διατάξεις της Συνθήκης για τη θέσπιση του ΕΜΣ. 
            
            
               (3)Κατόπιν αιτήματος της Κύπρου, της 25ης Ιουνίου 2012, για χρηματοδοτική συνδρομή από τον ΕΜΣ, το Συμβούλιο αποφάσισε, στις 25 Απριλίου 2013, με την απόφαση 2013/236/ΕΕ
                  3
                ότι η Κύπρος πρέπει να εφαρμόσει αυστηρά πρόγραμμα μακροοικονομικής προσαρμογής.
            
         
         
            
               (4)Στις 24 Απριλίου 2013, το διοικητικό συμβούλιο του ΕΜΣ αποφάσισε την καταρχήν χορήγηση στήριξης σταθερότητας στην Κύπρο και ενέκρινε το μνημόνιο συναντίληψης για τους ειδικούς όρους της οικονομικής πολιτικής και την υπογραφή του από την Επιτροπή εξ ονόματος του ΕΜΣ.
            
            
               (5)Μετά την έναρξη ισχύος του κανονισμού (ΕΕ) αριθ. 472/2013 εγκρίθηκε το πρόγραμμα μακροοικονομικής προσαρμογής υπό τη μορφή εκτελεστικής απόφασης του Συμβουλίου
                  4
               . Για λόγους νομικής σαφήνειας και ασφάλειας δικαίου, το νέο πρόγραμμα επανεγκρίθηκε βάσει του άρθρου 7 παράγραφος 2 του κανονισμού (ΕΕ) αριθ. 472/2013. Το πρόγραμμα παρέμεινε κατ’ ουσίαν πανομοιότυπο με εκείνο που εγκρίθηκε με την απόφαση 2013/236/ΕΕ του Συμβουλίου, αλλά ενσωματώθηκαν σε αυτό και τα αποτελέσματα της επανεξέτασης που διενεργήθηκε σύμφωνα με το άρθρο 1 παράγραφος 2 της απόφασης 2013/236/ΕΕ. Ταυτόχρονα, καταργήθηκε η απόφαση 2013/236/ΕΕ του Συμβουλίου.
            
            
               (6)Η εκτελεστική απόφαση 2013/463 του Συμβουλίου τροποποιήθηκε από την απόφαση 2014/169/ΕΕ και την απόφαση 2014/919/EΕ. Με βάση τις τελευταίες εξελίξεις , θα πρέπει να τροποποιηθεί και πάλι.
            
            
               (7)Σύμφωνα με το άρθρο 1 παράγραφος 2 της εκτελεστικής απόφασης 2013/463/ΕΕ του Συμβουλίου, σε συνεργασία με την ΕΚΤ και το ΔΝΤ, η Επιτροπή διενήργησε την έκτη επανεξέταση για να αξιολογήσει την πρόοδο της εφαρμογής των συμφωνηθέντων μέτρων, καθώς και την αποτελεσματικότητα και την κοινωνική και οικονομική επίπτωσή τους. Ως εκ τούτου, θα πρέπει να επέλθουν αλλαγές στους τομείς της μεταρρύθμισης του χρηματοπιστωτικού τομέα, της δημοσιονομικής πολιτικής και των διαρθρωτικών μεταρρυθμίσεων, που να αντανακλούν τα μέτρα που λήφθηκαν από τις κυπριακές αρχές το πρώτο τρίμηνο του 2015, ιδίως σε σχέση με τα εξής: (i) τη συνέχιση της στενής παρακολούθησης της κατάστασης ρευστότητας του τραπεζικού τομέα· (ii) τον εξορθολογισμό του κανονιστικού πλαισίου και της εποπτείας των ασφαλιστικών εταιρειών και των συνταξιοδοτικών ταμείων· (iii) περαιτέρω μέτρα για την ενίσχυση της διαχείρισης των μη εξυπηρετούμενων δανείων από τις τράπεζες και τη διασφάλιση μακροπρόθεσμων βιώσιμων λύσεων αναδιάρθρωσης, περιλαμβανομένων στόχων για τη ρύθμιση των μη εξυπηρετούμενων δανείων και μελέτη σχετικά με τη στρατηγική αθέτηση υποχρεώσεων· (iv) την υποβολή νομοθετικής πρότασης που να επιτρέπει την πώληση δανείων· (v) την παρουσίαση νομοθετικής πρότασης που να διασφαλίζει την άμεση μεταβίβαση των εκδιδόμενων τίτλων ιδιοκτησίας παρέχοντας παράλληλα διασφαλίσεις έναντι των καταχρήσεων· (vi) την παρακολούθηση σε συνεχή βάση της εφαρμογής και των επιδόσεων του πλαισίου αφερεγγυότητας και εκποιήσεων ώστε να διασφαλιστεί ότι το εν λόγω πλαίσιο στηρίζει τους στόχους και τις αρχές που το διέπουν· (vii) προκειμένου να συνάδει με τις δημοσιονομικές επιδόσεις του πρώτου τριμήνου του 2015, πρέπει να αναθεωρηθεί προς τα άνω ο στόχος για το πρωτογενές ισοζύγιο του 2015 σε πλεόνασμα ύψους τουλάχιστον 264 εκατ. ευρώ (1,5% του ΑΕΠ) και να επέλθουν περαιτέρω προσαρμογές στον στόχο για το πρωτογενές πλεόνασμα για την περίοδο 2016-2018, ώστε παραμείνει και αυτός σύμφωνος με την πορεία προσαρμογής που προβλέπεται στο Σύμφωνο Σταθερότητας και Ανάπτυξης· (viii) την πλήρη υλοποίηση του Εθνικού Συστήματος Υγείας (ΕΣΥ) μέχρι το 2017, (ix) τη θέση σε επιχειρησιακή λειτουργία μιας νέας ενοποιημένης φορολογικής αρχής με τη δημιουργία ενιαίας διαδικασίας καταχώρισης και την έκδοση νέου κώδικα φορολογικής διαδικασίας· (x) τη θέσπιση προγράμματος για τη μεταρρύθμιση της δημόσιας διοίκησης που θα οδηγήσει στη βελτίωση του μηχανισμού καθορισμού μισθών, την εισαγωγή νέου συστήματος αξιολόγησης και προαγωγής του προσωπικού και την ενίσχυση της κινητικότητας των εργαζομένων· (xi) την εξυγίανση των παροχών αναπηρίας και σπουδών· (xii) τη συμπερίληψη στις ρυθμίσεις για τη στεγαστική αγορά περαιτέρω απαιτήσεων με σκοπό την ταχύτερη έκδοση τίτλων ιδιοκτησίας· (xiii) την κατάρτιση μελέτης ως συνεισφοράς στην εθνική στρατηγική τουρισμού στο πλαίσιο του προγράμματος δράσης για την ανάπτυξη· και (xiv) την επιλογή ρυθμιστικού καθεστώτος φυσικού αερίου και ηλεκτρικής ενέργειας και την οργάνωση της αγοράς, καθώς και την πραγματοποίηση περαιτέρω προόδου για την αποδεσμοποίηση της Αρχής Ηλεκτρισμού Κύπρου (ΑΗΚ).
            
            
               (8)Καθ’ όλη τη διάρκεια εφαρμογής της συνολικής δέσμης μέτρων πολιτικής της Κύπρου, η Επιτροπή θα παρέχει περαιτέρω συμβουλές σε θέματα πολιτικής, καθώς και τεχνική βοήθεια σε συγκεκριμένους τομείς. Ένα κράτος μέλος που έχει υπαχθεί σε πρόγραμμα μακροοικονομικής προσαρμογής και το οποίο αντιμετωπίζει έλλειμμα διοικητικού δυναμικού δύναται να ζητεί τεχνική βοήθεια από την Επιτροπή, η οποία μπορεί προς τον σκοπό αυτό να συγκροτεί ομάδες εμπειρογνωμόνων.
            
            
               (9)Οι κυπριακές αρχές θα πρέπει, σύμφωνα με τους ισχύοντες εθνικούς κανόνες και πρακτικές, να ζητούν τη γνώμη των κοινωνικών εταίρων και των οργανώσεων της κοινωνίας των πολιτών κατά την κατάρτιση, την υλοποίηση, την παρακολούθηση και την αξιολόγηση του προγράμματος μακροοικονομικής προσαρμογής,
            
            
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
            
            
               Άρθρο 1
            
            
               Το άρθρο 2 της εκτελεστικής απόφασης 2013/463/ΕΕ τροποποιείται ως εξής: 
            
            
               (1)
                     Η παράγραφος 5 αντικαθίσταται από το ακόλουθο κείμενο:
            
            
               «5.
                     Με στόχο την αποκατάσταση της ευρωστίας του χρηματοπιστωτικού της τομέα, η Κύπρος συνεχίζει να εφαρμόζει την αναδιάρθρωση του τραπεζικού τομέα και του τομέα των συνεταιριστικών πιστωτικών ιδρυμάτων, εξακολουθεί να ενισχύει την εποπτεία και τη ρύθμιση λαμβάνοντας επίσης υπόψη τον ρόλο του ΕΕΜ, και προβαίνει σε μεταρρύθμιση του πλαισίου αναδιάρθρωσης του χρέους, με παράλληλη διασφάλιση της χρηματοπιστωτικής σταθερότητας.
            
            
               Το πρόγραμμα προβλέπει τα ακόλουθα μέτρα και αποτελέσματα:
            
            
               α) διασφάλιση της παρακολούθησης εκ του σύνεγγυς της κατάστασης ρευστότητας του τραπεζικού τομέα μόνο για όσο διάστημα είναι απολύτως αναγκαίο για τον περιορισμό σοβαρών κινδύνων για τη σταθερότητα του χρηματοπιστωτικού συστήματος. Τα σχέδια χρηματοδότησης και κεφαλαιοποίησης των εθνικών τραπεζών που εξαρτώνται από χρηματοδότηση της κεντρικής τράπεζας ή λαμβάνουν κρατικές ενισχύσεις αντανακλούν ρεαλιστικά την αναμενόμενη απομόχλευση του τραπεζικού τομέα και μειώνουν την εξάρτηση από τη δανειοληψία από την κεντρική τράπεζα, αποφεύγοντας παράλληλα την πρακτική της έκτακτης εκποίησης περιουσιακών στοιχείων και την πιστωτική ασφυξία·
            
            
               β) προσαρμογή των ελάχιστων κεφαλαιακών απαιτήσεων, λαμβάνοντας υπόψη τις παραμέτρους αξιολόγησης του ισολογισμού και τη διεξοδική αξιολόγηση·
            
            
               γ) οι τράπεζες με κεφαλαιακό έλλειμμα μπορούν, εφόσον τα άλλα μέτρα δεν επαρκούν, να ζητήσουν ενίσχυση ανακεφαλαιοποίησης από το κράτος, σύμφωνα με τις διαδικασίες για τις κρατικές ενισχύσεις. Οι τράπεζες που έχουν σχέδια αναδιάρθρωσης αναφέρουν την επιτελούμενη πρόοδο ως προς την εφαρμογή των σχεδίων· 
            
            
               δ) διασφάλιση ότι το μητρώο πιστώσεων είναι πλήρως λειτουργικό·
            
            
               ε) λαμβάνοντας υπόψη τη μετάβαση στον ΕΕΜ, διασφάλιση της πλήρους υλοποίησης του ρυθμιστικού πλαισίου για την εξέταση των αιτημάτων χορήγησης δανείου, την απομείωση και τις προβλέψεις περιουσιακών στοιχείων·
            
            
               στ) διασφάλιση ότι οι τράπεζες ανακοινώνουν τακτικά στις αρχές και στις αγορές την πρόοδο όσον αφορά την αναδιάρθρωση των λειτουργιών τους·
            
            
               η) διασφάλιση της αναθεώρησης της οδηγίας για τη διακυβέρνηση, η οποία θα ορίζει, μεταξύ άλλων, την αλληλεπίδραση μεταξύ των μονάδων εσωτερικού ελέγχου των τραπεζών και των τραπεζικών εποπτών·
            
            
               θ) ενίσχυση της διακυβέρνησης των τραπεζών, μεταξύ άλλων με την απαγόρευση χορήγησης δανείων προς ανεξάρτητα μέλη του διοικητικού συμβουλίου ή μέρη συνδεδεμένα με αυτά·
            
         
         
            
               ι) διασφάλιση του απαραίτητου προσωπικού και τροποποιήσεων στο πλαίσιο της νέας ευθύνης που αναλαμβάνει η Κεντρική Τράπεζα της Κύπρου (KTK), ιδίως για τις λειτουργίες εξυγίανσης και εποπτείας, και της ενσωμάτωσης στο εθνικό δίκαιο του ενιαίου εγχειριδίου κανόνων, συμπεριλαμβανομένων της οδηγίας 2014/59/EΕ του Ευρωπαϊκού Κοινοβουλίου και του Συμβουλίου (*) και της οδηγίας 2014/49/EΕ του Ευρωπαϊκού Κοινοβουλίου και του Συμβουλίου (**)·
            
            
               ii) εξορθολογισμό του κανονιστικού πλαισίου και της εποπτείας των ασφαλιστικών εταιρειών και των συνταξιοδοτικών ταμείων·
            
            
               ια) ενίσχυση της διαχείρισης των μη εξυπηρετούμενων δανείων, λαμβάνοντας υπόψη τις εξελίξεις και τα χρονοδιαγράμματα του ΕΕΜ. Αυτό περιλαμβάνει κυρίως: την παρακολούθηση και τη δημοσίευση των στόχων αναδιάρθρωσης που ορίζονται από την ΚΤΚ· μέτρα που θα επιτρέπουν στους δανειοδότες να εξασφαλίζουν επαρκή πληροφόρηση για τη χρηματοοικονομική κατάσταση των δανειοληπτών, καθώς και να αιτούνται, να εξασφαλίζουν και να υλοποιούν την κατάσχεση χρηματοοικονομικών στοιχείων και εσόδων των δανειοληπτών οι οποίοι δεν εκπληρώνουν τις υποχρεώσεις τους· μέτρα που θα επιτρέπουν και θα διευκολύνουν τη μεταβίβαση από τους δανειοδότες σε τρίτους των υφιστάμενων δανείων, μαζί με όλες τις εγγυήσεις και εξασφαλίσεις, χωρίς να χρειάζεται η συγκατάθεση του δανειολήπτη· 
            
            
               (ιβ) νομοθεσία που εξασφαλίζει την ταχεία μεταβίβαση των εκδιδόμενων τίτλων ιδιοκτησίας στους αγοραστές ακίνητης περιουσίας παρέχοντας παράλληλα διασφαλίσεις έναντι των καταχρήσεων·
            
            
                (ιγ) μείωση των περιορισμών για την κατάσχεση των εμπράγματων ασφαλειών, ιδίως με την εξασφάλιση της ομαλής και αποτελεσματικής λειτουργίας του αναθεωρημένου πλαισίου εκποίησης· αυτό θα συνοδεύεται από την εφαρμογή και τη συμπλήρωση της διεξοδικής μεταρρύθμισης των διαδικασιών αφερεγγυότητας εταιρειών και προσώπων, συμπεριλαμβανομένων τυχόν πρόσθετων διοικητικών πράξεων και κανονισμών που χρειάζονται. Η εφαρμογή και η εκτέλεση του νέου πλαισίου αφερεγγυότητας παρακολουθούνται σε συνεχή βάση ώστε να εξασφαλιστεί ότι υποστηρίζει τους στόχους και τις αρχές που το διέπουν και, εάν είναι αναγκαίο, προτείνονται τροποποιήσεις. Επίσης, μέχρι τις αρχές του 2016 θα γίνει διεξοδική επανεξέταση του νομικού πλαισίου αναδιάρθρωσης του χρέους του ιδιωτικού τομέα, με σχέδιο δράσης για τροποποιήσεις του πλαισίου με σκοπό τη διόρθωση τυχόν ανεπαρκειών. Διατυπώνονται συστάσεις όσον αφορά τον κώδικα πολιτικής δικονομίας και τους δικονομικούς κανόνες ώστε να εξασφαλιστεί η ομαλή και αποτελεσματική λειτουργία του αναθεωρημένου νόμου για τις κατασχέσεις και των νέων πλαισίων αφερεγγυότητας, επίσης με στόχο τη βελτίωση του ρυθμού εκδίκασης των υποθέσεων και τη μείωση των καθυστερήσεων στα δικαστήρια·
            
            
               ιδ) ολοκλήρωση της εναρμόνισης του ρυθμιστικού πλαισίου και της εποπτείας των συνεταιριστικών πιστωτικών ιδρυμάτων με εκείνες των εμπορικών τραπεζών·
            
            
               ιε) διασφάλιση ότι ο συνεταιριστικός τραπεζικός τομέας φροντίζει για την έγκαιρη και πλήρη υλοποίηση του συμφωνηθέντος σχεδίου αναδιάρθρωσης και λαμβάνει περαιτέρω μέτρα για τη βελτίωση της επιχειρησιακής ικανότητάς του, ιδίως στους τομείς διαχείρισης ληξιπρόθεσμων οφειλών, του συστήματος διαχείρισης πληροφοριών, της διακυβέρνησης και της διαχειριστικής ικανότητας·
            
            
               ιστ) συνέχιση της περαιτέρω ενίσχυσης του πλαισίου καταπολέμησης της νομιμοποίησης εσόδων από παράνομες δραστηριότητες και εφαρμογή ενός προγράμματος δράσης που εξασφαλίζει την εφαρμογή βελτιωμένων πρακτικών όσον αφορά τη δέουσα επιμέλεια ως προς τον πελάτη και τη διαφάνεια των οντοτήτων, σύμφωνα με τις βέλτιστες πρακτικές·
            
            
               (*)Οδηγία 2014/59/ΕΕ του Ευρωπαϊκού Κοινοβουλίου και του Συμβουλίου, της 15ης Μαΐου 2014, για τη θέσπιση πλαισίου για την ανάκαμψη και την εξυγίανση πιστωτικών ιδρυμάτων και επιχειρήσεων επενδύσεων και για την τροποποίηση της οδηγίας 82/891/ΕΟΚ του Συμβουλίου, και των οδηγιών 2001/24/ΕΚ, 2002/47/ΕΚ, 2004/25/ΕΚ, 2005/56/ΕΚ, 2007/36/ΕΚ, 2011/35/ΕΕ, 2012/30/ΕΕ και 2013/36/ΕΕ, καθώς και των κανονισμών του Ευρωπαϊκού Κοινοβουλίου και του Συμβουλίου (ΕΕ) αριθ. 1093/2010 και (ΕΕ) αριθ. 648/2012 (ΕΕ L 173 της 12.6.2014, σ. 190). 
            
            
               (**)Οδηγία 2014/49/ΕΕ του Ευρωπαϊκού Κοινοβουλίου και του Συμβουλίου, της 16ης Απριλίου 2014, περί των συστημάτων εγγύησης των καταθέσεων (ΕΕ L 173 της 12.6.2014, σ. 149).»
                     
            
            
               (2)
                     Προστίθεται η ακόλουθη παράγραφος:
            
            
               «7β.
                     Για τη δημοσιονομική πολιτική κατά την περίοδο 2017-18, οι κυπριακές αρχές θα επιδιώξουν αποτέλεσμα γενικής κυβέρνησης που θα διασφαλίζει τη βιωσιμότητα του χρέους και είναι σύμφωνο με την πορεία προσαρμογής που ορίζεται στο Σύμφωνο Σταθερότητας και Ανάπτυξης.»
            
            
               (3)
                     Στην παράγραφο 8, το στοιχείο η) αντικαθίσταται από το ακόλουθο κείμενο:
            
            
               «η)
                     τη μεταρρύθμιση της δημόσιας διοίκησης, ώστε να βελτιωθεί η λειτουργία και η αποτελεσματικότητά της, ιδίως επανεξετάζοντας το μέγεθος και τη λειτουργική οργάνωση των δημόσιων υπηρεσιών, τη βελτίωση του μηχανισμού καθορισμού των μισθών, τη θέσπιση νέων συστημάτων αξιολόγησης του προσωπικού και προαγωγών και την αύξηση της κινητικότητας του προσωπικού με σκοπό να διασφαλιστεί η αποτελεσματική χρήση των δημοσίων πόρων και η παροχή υπηρεσιών ποιότητας στον πληθυσμό·»
            
            
               (4)
                     Οι παράγραφοι 12 και 13 αντικαθίστανται από το ακόλουθο κείμενο:
            
            
               «12.
                     Η Κύπρος εξασφαλίζει τη μείωση του αριθμού των τίτλων ιδιοκτησίας των οποίων καθυστερεί η έκδοση, και τον εκσυγχρονισμό των διαδικασιών ώστε να καταστεί δυνατή η ταχεία και αποτελεσματική έκδοση νέων πιστοποιητικών νομιμότητας κτιρίων και τίτλων ιδιοκτησίας.
            
            
               «13.
                     Η Κύπρος αναλαμβάνει πρωτοβουλίες για την ενίσχυση της ανταγωνιστικότητας του τουριστικού τομέα, ως μέρος του σχεδίου δράσης για την ανάπτυξη, κυρίως με την εφαρμογή του σχεδίου δράσης για τον τομέα του τουρισμού, με τον εντοπισμό εμποδίων στον ανταγωνισμό στον τομέα του τουρισμού, με την υιοθέτηση της νέας εθνικής στρατηγικής για τον τουρισμό, και με την εφαρμογή μιας στρατηγικής αεροπορικής πολιτικής λαμβάνοντας υπόψη την εξωτερική πολιτική αερομεταφορών της ΕΕ και τις αεροπορικές συμφωνίες της ΕΕ, διασφαλίζοντας, παράλληλα, επαρκείς αεροπορικές συνδέσεις.»
            
            
               (5)
                     Η παράγραφος 16 αντικαθίσταται από το ακόλουθο κείμενο:
            
            
               «16.
                     Η Κύπρος εφαρμόζει το σχέδιο δράσης για την ανάπτυξη, λαμβάνοντας δεόντως υπόψη την τρέχουσα μεταρρύθμιση της δημόσιας διοίκησης, τη μεταρρύθμιση της διαχείρισης των δημοσίων οικονομικών, άλλες δεσμεύσεις του προγράμματος μακροοικονομικής προσαρμογής της Κύπρου και σχετικές πρωτοβουλίες της ΕΕ, συνεκτιμώντας τη συμφωνία εταιρικής σχέσης για την εφαρμογή των ευρωπαϊκών διαρθρωτικών και επενδυτικών ταμείων. Το σχέδιο δράσης για την ανάπτυξη θα συντονίζεται και θα εφαρμόζεται μέσω ενός ενιαίου φορέα.»
            
            
               Άρθρο 2
            
         
         
            
               Η παρούσα απόφαση απευθύνεται στην Κυπριακή Δημοκρατία.
            
            
               Βρυξέλλες,
            
            
               
                     Για το Συμβούλιο
               
               
                     Ο Πρόεδρος
                     […]
               
            
         
         
            
                  
                     (1)
                  ΕΕ C 120 της 26.4.2013, σ. 1.
               
               
                  
                     (2)
                  ΕΕ L 140, 27.5.2013, σ. 1.
               
               
                  
                     (3)
                  Απόφαση 2013/236/ΕΕ του Συμβουλίου, της 25ης Απριλίου 2013, που απευθύνεται στην Κυπριακή Δημοκρατία σχετικά με ειδικά μέτρα για την αποκατάσταση της χρηματοπιστωτικής σταθερότητας και της βιώσιμης ανάπτυξης (ΕΕ L 141 της 28.5.2013, σ. 32).
               
               
                  
                     (4)
                  Εκτελεστική απόφαση 2013/463/EE του Συμβουλίου, της 13ης Σεπτεμβρίου 2013, για την έγκριση προγράμματος μακροοικονομικής σταθερότητας για την Κύπρο και την κατάργηση της απόφασης 2013/236/ΕΕ (ΕΕ L 250 της 20.9.2013, σ. 40).